Folketing
2009-09-08

Jeg har aldrig påstået andet, end at det færøske folk kæmper hver dag for sin eksistens. Men det er nu en virkelighed, at en fiskeriøkonomi er en voldsom økonomi, der kører op og ned; der er gode år, og der er meget dårlige år. Den færøske økonomi er meget følsom over for de her svingninger. Og derfor har den verdensomspændende krise, som vi har i disse dage, selvfølgelig også sat sit præg på Færøerne. Det er bare en sandhed. Til det med blokstøtten vil jeg sige igen, at vi jo har en lovgivning, vi har en hjemmestyrelov, som gør det fuldt lovligt for hr. Høgni Hoydal at overtage magten, hvis han får flertal for det i Færøerne. Det har han også gjort, og han har svækket den færøske økonomi. Det gjorde han i sin tid fra 1998-2002. Han forhøjede finansloven med 1,2-1,3 mia. kr., og samtidig nedsatte han blokstøtten fra Danmark. Og alle i denne sal ved jo, at hvis man gør de to ting på én gang, skal det gå galt.